
Bude srbsko stabilizačným faktorom alebo zdrojom neistoty na západnom balkáne ?

Abstract

The latest political development in Serbia has shown sharp political divisions regarding key foreign and security priorities. It is assumed that the pro-European government will be challenged with strong influence of opposition parties in views on Kosovo, NATO, and the EU. Beside the involvement NATO and the EU, there has been an increase of Russian influence in Serbia, not only in regard to Kosovo, but also in taking advantage of economic liberalization as a part of the globalization process. It raises the necessity to change the Western approach towards Russia in order to avoid division of Balkans between rival powers. The way to NATO is much more difficult in comparison with EU accession process. However, Serbia will be a „special case“ for the EU, requiring a sensitive and active approach. Slovakia, having permanent and above standard relations with Serbia, has an exceptional position among the V4 countries for a more active approach towards Serbian association process.

Úvod

Očakávania medzinárodného spoločenstva, že srbská politická scéna sa v priebehu roka 2007 stabilizuje a nadobudne väčšie európske rozmery, sa nenaplnili. Srbská vláda, ktorá sa ťažko formovala štyri mesiace od volieb v januári 2007, nevydržala ani desať mesiacov. Padla, keď koaliční partneri nedosiahli dohodu o budúcom vývoji Srbska. Hlavný rozpor nastal po tom, ako väčšina štátov Európskej únie uznala jednostranné vyhlásenie nezávislosti Kosova vo februári 2008. Mimoriadne voľby konané 11 mája iba potvrdili polarizáciu v krajine, ktorá je vyššia než v roku 2007, a zvýšili nebezpečenstvo vytvorenia vlády pod taktovkou radikálov
. Problém Srbska a Kosova, resp. Srbsko verzus Kosovo rozdelil aj medzinárodnú komunitu, ak do tohto pojmu zahŕňame OSN, NATO, EÚ, OBSE. Aj keď sa nezdá, že by Srbsko pod vedením akejkoľvek vlády bolo pre región západného Balkánu hrozbou, bezpochyby bude mať priamy aj nepriamy vplyv na susedné krajiny, ale aj na širšie okolie.

Politický vývoj Srbska – cesta do Európy alebo izolácia 

Medzinárodná komunita sledovala intenzívne politický vývoj v Srbsku a dá sa povedať, že v rámci rešpektovania nezasahovania do vnútorných záležitostí sa snažila tento vývoj maximálne ovplyvniť. Privítala víťazstvo kandidáta Demokratickej strany Borisa Tadiča po dvojkolových voľbách vo februári 2008. Voľby boli chápané ako silný signál, že väčšina ľudí chce pokračovať v ceste do EÚ. Tieto voľby však ukázali aj silné rozdelenie voličov
. Nová vláda, prijatá so zadosťučinením po voľbách v roku 2007, bola chápaná ako demokratická. Bola zostavená z členov Demokratickej strany (65 parlamentných mandátov), Demokratickej strany Srbska (47 mandátov) čo spolu s poslancami G 17 a Liberálno-demokratickej strany zaručilo parlamentnú väčšinu. O tom, že cesta tejto vlády nebude jednoduchá, svedčila okrem iného aj skutočnosť, že jej sformovanie trvalo 4 mesiace a vláda bola zostavená tesne pred vypršaním ústavného termínu. Ako je známe, táto vláda padla, keď koaliční partneri nedosiahli dohodu o budúcom vývoji Srbska, pričom kameň úrazu bolo predovšetkým Kosovo. Premiér Koštunica 8. 3. 2008 vyhlásil koniec kabinetu, ktorý netrval ani desať mesiacov. Okrem zjednodušeného pohľadu na rozpory týkajúce sa otázky EÚ verzus Kosovo sú však problémy srbskej spoločnosti a politiky zložitejšie. Srbsko je postkonfliktnou spoločnosťou, ktorej štát utrpel porážku a postupne sa rozpadával. Srbsko trpí v dôsledku problémov nevyriešenej štátnosti
. Zničené boli základné inštitúcie a tvorba demokratických inštitúcií sa z rôznych dôvodov oneskoruje. To zároveň umožnilo vytvorenie silných centier moci mimo oficiálnych inštitúcií. Srbsko nemá vyriešené problémy so susedmi, čo na západnom Balkáne nie je neobvyklé, v prípade Srbska však viac výrazné. Na Srbsko má oveľa väčší vplyv medzinárodná izolácia než na iné krajiny regiónu. V neposlednej rade je tu tvrdé delenie pozdĺž ideologických, politických a ekonomických línií. K základným problémom však patrí politické rozdelenie spoločnosti na demokratov a radikálov, čo prináša rozporný pohľad na reformy, cestu do EÚ a NATO, a tým aj rozdielne stratégie a politické agendy. Viacerí analytici ako jednu z príčin problémov uvádzajú obmedzený priestor na politické manévre medzinárodnej komunity vplyvom nedôslednej a často si odporujúcej politiky medzinárodnej komunity, z čoho doteraz ťažili väčšinou radikáli. Tento prístup navodzuje dojem nepriaznivého a nepriateľského prístupu Západu k Srbsku (Pavicevic 2008). 

V mimoriadnych parlamentných voľbách 11. mája 2008 opäť zvíťazil proeurópsky demokratický blok vedený Demokratickou stranou
. Získal 38,75 %, o 10 % viac než Srbská radikálna strana so svojimi 29,2 %. Opäť sa však prejavilo ostré rozdelenie krajiny. Demokratický blok nebol sám schopný sformovať vládu a akákoľvek koalícia bude nestabilná, získa iba tesnú väčšinu. V období pred zostavením vlády boli preberané rôzne varianty možných koalícií, ale pri akejkoľvek kombinácii vychádza, že výsledok volieb rozdelil Srbsko približne 50-50. K najdôležitejším problémom patrí, že nie je jasná ani silná proeurópska väčšina, neexistuje spoločná predstava ako obhájiť vládu nad Kosovom, a nie je teda ani jasná vízia, ako udržať politickú stabilitu za existujúcich okolností.

Srbsko a problematika Kosova 

Celý vývoj situácie v Srbsku sprevádza od počiatku problematika Kosova. Posledné vyjednávania tzv. „Trojky“ EU/USA/Rusko skončili neúspechom v decembri 2007. Na rokovaniach boli diskutované možnosti od plnej nezávislosti, podmienečnej nezávislosti, teritoriálneho rozdelenia, značnej autonómie, dohody o konfederácii, ako aj tzv. tichá dohoda o nedohodnutí
. K uvedeným možnostiam sa žiada povedať, že by mohli splniť svoje poslanie pri počiatočných vyjednávaniach. Keďže Albánci už v tomto čase mali potvrdenú podporu Ahtisaariho plánu (t.j. podmienečnej nezávislosti) od viacerých veľkých hráčov medzinárodnej komunity, nemali dôvod pristupovať na akúkoľvek inú možnosť. Nejednotnosť v BR OSN je súčasťou zložitosti problémov. V BR OSN a v OSN je však viac štátov, ktoré sa spolu s Čínou stotožňujú so stanoviskom Ruska a Srbska. Pri analýze postoja Srbska ku Kosovu sa dá predpokladať, že na základe zhody väčšiny politických strán (okrem liberálnych demokratov) bude využívať pôdu OSN na čo najdlhšie zotrvanie rezolúcie 1244 v platnosti, samozrejme za podpory Ruska. Zároveň bude využívať svoj vplyv v oblastiach so srbským obyvateľstvom s cieľom udržať ich v Kosove a urobiť všetko pre to, aby čo najdlhšie zostali pod srbskou vládou. Inak by bolo zbytočné o Kosovo bojovať. Nasvedčuje tomu doterajší vývoj pri organizovaní paralelných štruktúr, organizácia volieb do miestnych zastupiteľských orgánov 11. 5. 2008 súbežne s parlamentnými orgánmi v Srbsku. Voľby neboli zo strany OSN uznané za legitímne, pravdepodobnejšie je pokračovanie výkonu správy UNMIK v severnej časti Kosova, aj keď proti tomuto variantu existuje opozícia zo strany silných hráčov na medzinárodnej scéne. Väčšina doterajších analýz sa prikláňa k názoru, že očakávania kosovskej vlády dostať srbské enklávy rýchlo pod svoju jurisdikciu sú nereálne
. Čo sa týka severných oblastí, Belehrad aj Priština sa zhodujú v tom, že nepripúšťajú ich separáciu. Konkrétne pre Srbsko by to znamenalo priznanie nezávislosti zvyšných častí Kosova. Skôr sa dá predpokladať snaha o nejakú formu autonómie regiónu bez „de jure“ separácie. Pravdepodobná je aj hra ekonomickou kartou. Na jednej strane je to možnosť nárastu investícií do oblastí obývaných Srbmi
, na druhej strane tlaky na vysporiadanie majetku Srbov, ktorí opustili Kosovo od roku 1999. Ten má podľa názoru srbských predstaviteľov hodnotu okolo 4 mld. USD. Rovnako môže Srbsko operovať „nelegálnou“ privatizáciou v Kosove. Na porušovanie medzinárodných noriem poukázala aj správa misie OBSE v Kosove z 21. 5. 2008, ktorá kritizuje prístup privatizačnej agentúry (Kosovo Trust Agency – KTA) a dozorného orgánu – špeciálnej komory pri Najvyššom súde (OSCE 2008). K najväčším problémom patria nejasnosť zodpovednosti KTA, neexistencia privatizačných zákonov, porušovanie medzinárodných noriem, nedodržiavanie majetkových práv a nelegálne vyvlastňovanie
. 
Špecifický vplyv USA 

Politika USA smerom k nezávislosti Kosova bola jasne pertraktovaná, USA sa stavali jednoznačne za prijatie Ahtisaariho plánu a otvorene hovorili o nezávislosti v období, keď sa väčšina ostatných krajín zdráhala tento pojem použiť 
. Od roku 2003 podporovali projekt „štandardy pred statusom“, pričom ho chápali ako východisko pre autonómnu kosovskú vládu. V roku 2005 nastala nová fáza americkej politiky chápaná ako „potreba ukončiť prácu v regióne“. Tá vyústila do podpory Ahtisaariho návrhu a neskôr nezávislosti, ktorú USA oficiálne uznali 18. 2. 2008, a nadviazali diplomatické styky na úplnej úrovni. Napriek deklarovanému ukončeniu práce v regióne si USA ponechávajú svoj vplyv. Sú jedným so zakladajúcich a najvplyvnejších členov Medzinárodnej riadiacej skupiny (International Steering Group – ISG), zatiaľ zostávajú súčasťou KFOR a pokračujú v poskytovaní finančnej pomoci
. Z hľadiska vplyvu v regióne sú niektoré aktivity považované za problematické. Jednou z nich je poskytnutie priamej vojenskej pomoci Kosovu formou dodávky výzbroje na základe prezidentského rozhodnutia číslo 15 z 19. 3. 2008 (Stratfor 2008). Rozhodnutie nebolo široko publikované a konštatovalo, že Kosovo potrebuje americkú vojenskú podporu. Citované bolo predovšetkým v ruských a balkánskych médiách. Problémom je, že dodávka sa uskutočňuje bez koordinácie s NATO a EÚ, a zároveň vyjadruje nedôveru USA v to, že Srbsko, či skôr Rusko, prestane s úsilím proti nezávislosti Kosova. Ďalšou je budúcnosť vojenskej základne Camp Bondsteel, prostredníctvom ktorej si USA zaručia kontrolu nielen na západnom Balkáne, ale aj v širšom regióne
. 

Približovanie Srbska k Rusku – liberalizácia v rámci globalizácie alebo rozdelenie regiónu medzi súperiace bloky?

Ostatné roky sú charakteristické obnovou pozície Ruska ako dôležitého hráča nielen v Srbsku, ale na celom západnom Balkáne. Nie sú to iba jeho obštrukcie voči Ahtisaariho plánu v Bezpečnostnej rade OSN, ale vplyv v ďalších oblastiach, predovšetkým v ekonomickej
. V Srbsku ide o severnú vetvu plynovodu „Južný prúd“ 
 (pôjde cez Srbsko a Maďarsko do Rakúska) s predpokladaným začatím výstavby v roku 2011. Má priniesť 100 000 pracovných miest a príjmy 200 mil. USD za tranzit. Ruskí investori majú záujem o kúpu leteckej spoločnosti JAT, o akcie vodnej elektrárne Derdap a o spoluprácu s letiskom N. Teslu. Moskovská banka je v štádiu uzatvorenia formálnych procedúr pre vstup na srbský trh. Hoci objem zahraničného obchodu Srbska s Ruskom tvorí iba 11 % celkového objemu ZO, uvedený vývoj ovplyvní zvýšenie tohto podielu. Srbsko ako jediný štát regiónu má z Ruskom uzatvorenú dohodu o voľnom obchode. Z vývoja je jasné, že Rusko už neobhajuje svoje strategické záujmy iba vo svojom okolí, ale svoj vplyv rozširuje. Politika Ruska na západnom Balkáne je čiastočne zrkadlom jeho záujmov na Kaukaze a podpora Srbska je vyjadrením nespokojnosti s narastajúcim vplyvom USA a EÚ vo svojom blízkom okolí. Podľa niektorých analytikov je jeho angažovanie sa v Srbsku vynútené a nemalo byť podceňované (Mitič 2008). Rusko vstúpilo do časti Európy, ktorú Západ považoval za časť svojej sféry vplyvu. Hoci nie je predpoklad, že by Rusko narušilo prebiehajúce procesy, či už vnútorné (demokratizácia, trhová ekonomika) alebo vonkajšie (integrácia regiónu do NATO a EÚ), môže ich skomplikovať. Najmä v Srbsku, kde 17 % verejnej mienky podporuje orientáciu na Rusko, pričom je táto orientácia čiastočne zastúpená aj medzi „demokratickými“ voličmi
. Z ekonomického hľadiska Rusko iba využíva možnosti liberalizácie v rámci procesu globalizácie so súčasným presadzovaním svojich záujmov. Vzhľadom na to, že v porovnaní s 90. rokmi minulého storočia značne posilnilo svoje pozície globálneho hráča, v oblasti západného Balkánu je možné predpokladať, že minimálne zväčší manévrovací priestor pre vzťahy regiónu s EÚ a USA. Ak americkí analytici odporúčajú po ignorovaní Ruska od 90. rokov a po chybách pri ovplyvňovaní jeho transformácie posun ku konštruktívnej spolupráci
, platí to aj pre západný Balkán a Srbsko. Takáto zmena prístupu by mala zabrániť rozdeleniu regiónu na súperiace bloky. Najviac to platí pre prístup k Srbsku. Minister zahraničných vecí Srbska Vuk Jeremič pri príležitosti podpisu Stabilizačnej a asociačnej dohody (SAA) s EÚ zvýraznil 2 piliere srbskej zahraničnej politiky – európsku integráciu a pevné a úzke kontakty s Ruskom. O tom, že v srbskej politike existuje táto bipolarita, hovoria viaceré srbské analýzy 
. 

Vzťahy Srbsko – NATO

Srbsko bolo spolu s Čiernou horou a Bosnou a Hercegovinou pozvané do Partnerstva za mier (PfP) na summite NATO v Rige v novembri 2006. Prezident Tadič podpísal v decembri 2007 Rámcový dokument a 27. 7. 2007 minister zahraničných vecí Vuk Jeremič prezentoval v Bruseli ciele programu PfP. Už v tej dobe prebiehala diskusia o tom, že z dokumentu bol vyňatý cieľ členstva v NATO a bol nahradený iba spoluprácou s alianciou. Minister Jeremič v tej dobe zvýraznil, že strategickým cieľom Srbska je vstup do EÚ a aktívna účasť v PfP (B-92.NET 2007)
. V uvedenom dokumente je účasť v PfP deklarovaná v preambule a ďalších častiach. Tým, že zvýrazňuje zásady Charty OSN, Helsinského Záverečného aktu a rezolúcie BR OSN 1244, vytvára priestor pre odôvodnenie svojho prístupu k otázke Kosova
. Hoci premiér Koštunica po inaugurácii vlády v roku 2007 vyjadril proeurópsku orientáciu, program vlády nespomenul možnosť členstva v NATO. Vypustená bola dokonca predchádzajúcimi vládami nejednoznačne definovaná „euroatlantická integrácia“ a nahradená bola „európskou integráciou“. Konkrétnejšia bola skupina okolo prezidenta Tadiča, ktorá pripravila návrh bezpečnostnej stratégie – návrh sa na rokovací stôl nedostal. V návrhu Koštunicovho tímu sa NATO nespomínalo priamo, iba prostredníctvom koncepcie kooperatívnej bezpečnosti v rámci euroatlantických bezpečnostných štruktúr (Petrovic 2007; Popovič 2007). Integrácia do NATO zostáva pre Srbsko delikátnou otázkou, na ktorú má vplyv predovšetkým skutočnosť, že bombardovanie Srbska zostáva v kolektívnej pamäti a podpora verejnej mienky v porovnaní s podporou vstupu do EÚ zostáva trvalo veľmi nízka. Problémom zahraničnej aj bezpečnostnej politiky je, že chýba dlhodobá strategická orientácia krajiny. Srbsko nemá spracovanú dlhodobú stratégiu zahraničnej politiky, stratégiu národnej bezpečnosti ani stratégiu obrany. Výsledkom je, že Srbsko v decembri 2007 prijalo zákon o obrane a zákon o armáde, ale bez nadväznosti na vyššie strategické dokumenty, ktoré sú v zákone o obrane klasifikované ako nadradené
. Rozporné názory dvoch základných prúdov na koncepciu národnej bezpečnosti ovplyvňujú praktickú účasť ozbrojených síl v PfP aj v misiách na udržanie mieru
.
Srbsko – zložitý prípad pre Európsku úniu

Vzťahy Európska únia – Srbsko boli a zostávajú zložité. Stabilizačný a asociačný proces, započatý v roku 2005 a prerušený v roku 2006, pokračoval po vzniku novej vlády roku 2007 potom, čo EÚ pripustila možnosť obnovy rozhovorov. Podpis SAA 29. 4. 2008 bol možný po tom, čo členské štáty vyvinuli tlak na Belgicko a Holandsko, ktoré boli proti z dôvodu, že Srbsko nespolupracuje úplne s Medzinárodným tribunálom pre bývalú Juhosláviu (ICTY). V Srbsku je takáto kritika považovaná za prehnanú a ICTY nemá vysoký kredit. Po zatknutí Stojana Župljanina v júni 2008 zostáva zo 46 obžalovaných odovzdať do Haagu troch – Karadžiča, Mladiča a Hadžiča
. Podpis SAA bol gestom, ktorým mala EÚ podporiť proeurópske sily pred májovými voľbami 2008. Zatiaľ je však podpis naozaj iba gestom, pretože jeho pokračovanie je podmienené jednoznačným súhlasom všetkých členských štátov EÚ po splnení podmienky úplnej spolupráce s ICTY. Srbsko preto nemôže využiť výhody plynúce z dohody o užších vzťahoch (interim agreement), ktorá zvyčajne pokrýva obdobie 2 – 3 rokov, kým nedôjde k ratifikácii SAA. Ako je už v prípade Srbska a medzinárodného spoločenstva normou, SAA rozdelila okrem Európy aj Srbsko. Dohodu podpísal zástupca premiéra a člen Demokratickej strany Božidar Delič, pričom podpis bol hneď napadnutý Vojislavom Koštunicom ale aj ďalšími politikmi so záverom, že nová vláda a a parlament budú dohodu anulovať. Aj v prípade SAA sa prejavil vplyv uznania Kosova väčšinou štátov EÚ, pretože podľa odporcov sa podpis zmluvy rovná akceptácii nezávislosti Kosova. Ani prístup demokratického bloku však v tomto prípade nie je jednoznačný. Kombinuje totiž víziu európskej integrácie s diplomatickou snahou udržať Kosovo v srbských hraniciach, pričom prioritou je vstup do EÚ. Diskutabilný je článok 135 SAA, ktorý hovorí, že dohoda nie je aplikovateľná na Kosovo, ktoré je predmetom rezolúcie BR OSN č. 1244. Podľa viacerých predstaviteľov EÚ má zmluva vzhľadom ku statusu Kosovu neutrálny postoj („status neutral“) (RS Ministry of Foreign Affairs 2008) – nepredvída budúci status Kosova, pretože rokovania o oboch otázkach prebiehajú oddelene. Nasledovala okamžitá reakcia predsedu vlády Koštunicu, ktorý odmietol takéto hodnotenie SAA a odvolával sa najmä na spustenie misie EULEX a na skutočnosť, že Kosovo už uznalo 18 európskych štátov (RS Ministry of Foreign Affairs 2008). Všeobecne EÚ nepredpokladá, že by aj vláda zostavená Demokratickou stranou uznala Kosovo okamžite. Skôr by išlo o postupné zmierňovanie odporu tak, že odmietanie uznania Kosova by pri vstupe do EÚ mohlo ustúpiť do úzadia. Pre EÚ je momentálne podstatné vytvorenie podmienok pre to, aby misia EULEX mohla byť funkčná a nestretávala sa so silným srbským odporom Z vyhlásení viacerých európskych politikov vyplýva, že budú vyvíjané tlaky na to, aby Srbsko napokon Kosovo uznalo
. Čo by sa dalo Európe vytknúť, je dlhodobé zahmlievanie skutočnosti, že najmä ekonomicky a politicky silné štáty už boli dávnejšie rozhodnuté. Samotný prístupový proces je od počiatku dvojkoľajný a napriek tomu, že sa stále diskutovalo o možnom statuse, Kosovo bolo a je brané nielen v dokumentoch Rady Európy ale aj Európskej komisie de facto ako „nezávislý“ prijímateľ pomoci. Európska komisia (Commission of the European Communities 2008), odvolávajúc sa na závery Európskej rady z decembra 2007 a februára 2008, ktorými bola vyzvaná použiť komunitné nástroje na zabezpečenie politického a ekonomického rozvoja, hodnotí zvlášť cestu Srbska a zvlášť Kosova, ktoré je zapojené do priamych pravidelných rozhovorov s komisiou
. Finančná pomoc v rámci nástroja EÚ pre predvstupovú pomoc (IPA – Instrument for Pre-Accession Assistance) predpokladá v rokoch 2007 – 2011 vyčleniť zvlášť pre Srbsko 976,8 mil. EUR a pre Kosovo 395,1 mil. EUR (EU 2008). Analýzy nevylučujú ani vstup Kosova do EÚ ešte pred dosiahnutím členstva v OSN. Príkladom je názor Carla Bildta zverejnený v marci 2008, ale i ďalších politikov

Ak sa väčšina krajín zhodla v tom, že Kosovo tvorí výnimočný prípad „sui generis“, je otázne či takýmto prípadom nezostane pre EÚ aj Srbsko. EÚ si je vedomá kľúčovej úlohy Srbska v regióne z ekonomického a politického hľadiska, ako aj jeho vplyvu na stabilitu regiónu. Jeho dôležitosť zvyšuje veľký počet Srbov žijúcich v okolitých štátoch. Zároveň je jasné, že cesta Srbska do EÚ bude zložitá a dlhodobá. Vzhľadom na silnú polarizáciu v spoločnosti sa dá predpokladať aj silná opozícia, ktorá bude využívať kosovskú kartu, čo môže mať negatívny vplyv na dosiahnutie konsenzu. Podľa prieskumu verejnej mienky z mája 2008 proeurópske stanovisko zastáva 41 % respondentov, antieurópske 31 %, neutrálne 28 %
. Niektoré argumenty o tom, že Srbsko sa stalo pre EÚ špecifickým prípadom, prináša napríklad Economist Intelligence Unit. Patrí k nim skutočnosť, že v žiadnej krajine regiónu nebol tak vysoký stupeň intervenovania pred voľbami, v žiadnej sa nevyskytol podpis SAA so súčasným pozastavením pokračovania a v žiadnej krajine EÚ nezačala prístupový proces so súbežným uznaním odtrhnutia časti územia
. 
Srbsko a jeho vplyv v regióne

Všeobecne sa vzťahy Srbska s krajinami regiónu od pádu Miloševičovho režimu zlepšujú. Výnimkou je a bude Kosovo. Srbsko je členom všetkých iniciatív týkajúcich sa juhovýchodnej Európy, a v septembri 2007 ratifikovalo dohodu CEFTA. Má podporu okolitých krajín pre vstup do EÚ a na druhej strane tiež podporuje ich vstup. Čo sa týka zahraničnej politiky, aj nová prozápadná vláda vytvorená v júli 2008, nebude zásadne meniť zahraničnopolitické priority. Podľa vyjadrenia ministra zahraničných vecí Vuka Jeremiča zo 14. 7. 2008 pôjde najmä o urýchlenie európskej integrácie, zaručenie suverenity a teritoriálnej integrity
, regionálnej spolupráce a modernizácie diplomacie. 

 Vzťahy s Chorvátskom sa od roku 1996, kedy bola podpísaná dohoda o normalizácii vzťahov prehlbujú. Recipročné návštevy prezidentov aj premiérov oboch krajín vytvorili podmienky pre ďalšie zlepšovanie vzťahov, existuje vzájomná podpora vstupu do EÚ. K problémovým otázkam patrí vyriešenie návratu srbských utečencov do Chorvátska a majetkovo právnych súvislostí, práva Chorvátskej menšiny v Srbsku a demarkácia hraníc. Napriek bezpochyby dobre mieneným opatreniam chorvátskej vlády na vyriešenie majetkových práv Srbov nie je predpoklad, že by sa všetci Srbi vrátili na územia, ktoré obývali pred vojnou a vojnové udalosti zostanú dlho traumou a čiastočne dôvodom na neadekvátne reakcie
. Od roku 2006 pracuje diplomatická komisia pre identifikáciu štátnych hraníc, kde je problém regulácie Dunaja a niektorých dunajských ostrovov. V regióne to však nie je najzložitejší hraničný problém. Chorvátsko vedie spor o hraniciach so Slovinskom a Bosnou a Hercegovinou. Bez ohľadu na uvedené problémy je perspektíva spolupráce Srbska a Chorvátska dobrá. 

Vzťahy s Bosnou a Hercegovinou ovplyvňuje skutočnosť, že BaH nie je de facto samostatný štát. K nevyriešeným otázkam patrí demarkácia hraníc na rieke Drine, čo však nie je problém zhoršujúci spoluprácu. Vplyv môžu zohrávať vzťahy Srbska s Republikou srbskou – súčasťou BaH. V septembri 2007 bola podpísaná revidovaná dohoda o špeciálnych dvojstranných vzťahoch, pričom Srbsko zdôrazňuje, že neslúži na podkopanie suverenity a integrity BaH. Osamostatnenie Kosova nebolo využité ako zámienka pre výraznejšiu kampaň v Republike Srbskej. Z hľadiska vstupu do EÚ doposiaľ išlo skôr o rivalitu pri dosiahnutí stabilizačnej a asociačnej dohody, existuje však vzájomná podpora v predvstupovom procese.

Vzťahy s ostanými krajinami – Albánsko, Macedónsko sú skôr bezproblémové. Macedónsko je zahĺbené do svojich vnútorných problémov podobných srbským. Macedónsko už v roku 2001 podpísalo s vtedajšou Úniou Srbska a Čiernej hory dohodu o hraniciach a dá sa hovoriť o rapídnom zlepšovaní vzájomných vzťahov. Negatívne reakcie Srbska vyvolala práca na demarkácii macedónsko-kosovských hraníc. Macedónsko však uisťuje, že nebude porušená dohoda z roku 2001. Napriek albánskej podpore nezávislosti Kosova nie sú srbsko-albánske vzťahy problémové.

Z krajín mimo západného Balkánu budú zohrávať podstatný vplyv dva susedné štáty juhovýchodnej Európy – Bulharsko a Rumunsko. Obaja sú členmi EÚ aj NATO a zohrávajú úlohu v regionálnych zoskupeniach hraničiacich so západným Balkánom. Podporujú stabilitu a prehlbovanie spolupráce v regióne a zároveň integráciu Srbska do euroatlantických štruktúr. Rumunsko okrem toho je podporovateľom srbskej opozície voči nezávislosti Kosova. Srbsko a Rumunsko podpísali v apríli 2008 dvojstranný plán vojenskej spolupráce.
Čiastkový záver

Napriek nepochybnému významu Srbska nie je úplne jasné, či sa stane brzdou, alebo podporovateľom reforiem a regionálnej spolupráce na západnom Balkáne. Situácia po ostatných voľbách naznačuje, že bude usilovať o zvýšenie vplyvu v pozitívnom slova zmysle. O líderstve sa pravdepodobne rozhodne medzi ním a Chorvátskom. Okrem Chorvátska totiž „nehrozí“ iným krajinám regiónu rýchlejší vstup do Európskej únie a váha Chorvátska bude zvýraznená aj vstupom do NATO v roku 2009. Diskutuje sa aj o možnom súbežnom vstupe oboch krajín do EÚ, zatiaľ iba v teoretickej rovine. Všeobecne sa dá hodnotiť, že vplyv Srbska bude v regióne dôležitý, nie však nepostrádateľne nevyhnutný. Srbsko nebude jediné, ktoré bude podstatne ovplyvňovať geopolitickú dynamiku regiónu. Na ďalší vývoj budú mať vplyv (napriek zlepšovaniu sa) komplikované vzťahy v dôsledku rozpadu Juhoslávie a dedičstvo s tým súvisiacich vojen. Vnútroregionálna integrácia vrátane bezpečnostnej prebieha pomaly a skôr pod medzinárodným tlakom, než na základe vnútorných pohnútok
. 
Implikácie pre Slovensko

Vychádzajúc z vplyvu riešenia kosovskej otázky na srbskú európsku integráciu zostáva paradoxom, resp. „zvláštnym prípadom“, že niektoré štáty napriek tomu, že oficiálne neuznali nezávislosť Kosova, schválili (alebo aspoň neboli proti) misiu EULEX, prípadne prisľúbili účasť v nej. To je aj prípad Slovenska. Minister zahraničných vecí SR na tlačovej konferencii k vyhláseniu samostatnosti Kosova uviedol: Slovenská republika chce napriek odmietavému postoju voči jednostrannému vyhláseniu samostatnosti Kosova participovať na jeho stabilite. Už teraz máme prvých piatich príslušníkov policajného zboru, ktorí sú pripravení a odobrení príslušnými orgánmi Európskej únie na to, aby mohli začať pracovať v misii EULEX." (Pluska.sk 2008). Vzhľadom na postoj ku Kosovu sa Slovensko celkom pochopiteľne prikláňa k ponechaniu UNMIK v Kosove a k jeho „rekonfigurácii , pričom by UNMIK mala zastrešovať aj EULEX. Z krajín V 4 však Slovensko zostalo poslednou, ktorá neuznala nezávislosť Kosova. Poľsko tak urobilo 26. 2. 2008, Maďarsko 19. 3. 2008 a Česká republika 21. 5. 2008. Všetky tri krajiny tak učinili po menšom či väčšom váhaní s dodatkom, že predpokladajú zachovanie dobrých vzťahov so Srbskom. Okrem toho sa všetky tri krajiny stali členmi Medzinárodnej riadiacej skupiny (International Steering Group)
, ktorú Srbsko tiež chápe ako porušenie rezolúcie 1244. O tom, že bude problém s jednotným prístupom, svedčil aj záver stretnutia premiérov V 4 z decembra 2007. Premiéri sa dohodli, že vzhľadom na nejednotnú pozíciu ich krajín k riešeniu kosovskej otázky je všeobecná formulácia ku Kosovu v ich spoločnom vyhlásení zo summitu asi maximum, na čom sa krajiny V4 v súčasnosti vedia dohodnúť (Vláda SR 2008). Vzhľadom na to, že Srbsko ochladilo diplomatické styky (vrátane odvolávania veľvyslancov
) s krajinami, ktoré uznali Kosovo, má Slovensko možnosti využiť oficiálne styky pre ovplyvnenie integračného procesu Srbska, predovšetkým čo sa týka EÚ. Existujú aj možnosti v širšom kontexte bezpečnostnej politiky. Diskusie o príprave bezpečnostnej a obrannej stratégie Srbska v mnohom pripomínajú slovenskú schizofréniu
 v rokoch 1994 – 1996 pri príprave prvých strategických dokumentov so známym vyhlásením vtedajšieho slovenského premiéra „keď nás nechcú na západe, obrátime sa na východ“. 
Kontinuita stykov na oficiálnej úrovni umožňuje aktívnejší prístup
. Okrem oficiálnych kanálov existujú kanály mimovládnych organizácií s využitím skúseností slovenskej bezpečnostnej komunity. Existujú možnosti v rámci využitia rozvojovej pomoci, no pri sledovaní schválených projektov sa javí, že dôraz je viac položený na otázky technického charakteru. Otázky rozvojovej pomoci (vzhľadom na výšku vyčlenených prostriedkov) sú z ekonomického hľadiska zanedbateľné. Pomoc pre Srbsko, ale zároveň aj možnosť zabezpečenia vplyvu cez ekonomické páky predstavuje ekonomická spolupráca a zahraničné investície. V tejto oblasti Slovensko v porovnaní s ďalšími krajinami V 4, konkrétne s Maďarskom a Poľskom výrazne zaostáva. Na seminári, ktorý pre slovenské podnikateľské subjekty zorganizovalo 1. 6. 2008 Ministerstvo hospodárstva SR, predstavitelia Srbska konštatovali, že slovenské podnikateľské subjekty nedostatočne využívajú výhodné podmienky, ktoré na vzájomnú spoluprácu ponúka srbský hospodársky priestor a vyzvali Slovensko na vyššiu účasť v srbskom privatizačnom procese (MH SR 2006). 

� V období písania príspevku nebolo známe zloženie novej vlády.


� Tadič porazil iba tesne (51,61 %) Tomislava Nikoliča zo Srbskej radikálnej strany. Tadič viedol silnú proeurópsku kampaň, kým Nikolič presadzoval bližšiu spoluprácu s Ruskom a Čínou. Obaja kandidáti sa však zhodli na tom, že Kosovo má zostať súčasťou Srbska. 


� Neistota zachovania Únie Srbska a Čiernej hory, ktorá napokon padla, a problém odtrhnutia Kosova (zatiaľ nejasný z hľadiska medzinárodného práva). Problém ovplyvňuje aj pokračujúca demarkácia hraníc, čo nie iba problém Srbska, ale celého západného Balkánu. 


� Demokratická strana, G 17, Srbské hnutie obnovy, Liga sociálnych demokratov Vojvodiny a Demokratická strana Sandžaku. Spolu majú 120 z 250 parlamentných kresiel. Radikáli získali 77, socialistický blok (socialisti, Strana penzistov a Jednotné Srbsko) 20, koalícia Srbskej demokratickej strany Koštunicu s Novým Srbskom 30, liberáli 14, strany reprezentujúce menšiny 7 mandátov.


� „...the parties discussed a wide range of options, such as full independence, supervised independence, territorial partition, substantial autonomy, confederal arrangements and even a status silent „agreement to disagree“. Other international models, such as Hong Kong, the Åland Islands and the Commonwealth of Independent States (CIS), were discussed“ (Troika 2007).


� Stotožňuje sa s nimi aj International Crisis Group (2008), ktorá je obhajcom nezávislosti Kosova a zástancom pritvrdenia politiky medzinárodnej komunity voči Srbsku: „The Kosovo government has high and increasingly unrealistic expectations that the international community will quickly impose its jurisdiction on the Serbs.“ 


� Pravdepodobne pôjde o investície do 11 štátnych spoločností s cieľom čo najväčšej integrácie do srbského ekonomického systému. Pozri napr. Reliefweb (2008).


� Do konca roku 2007 bolo privatizovaných 320 štátnych podnikov, pričom vzniklo 550 dcérskych spoločností – zvyčajný prístup pre zahmlievanie získania majetku nielen v Kosove. Podľa mojich rozhovorov s bývalými príslušníkmi KFOR pozemky a majetky kúpili aj úradníci UNMIK. 


� Pozri CRS Report for Congress (2008)


� V rokoch 1197 – 2007 934 mil. USD, v roku 2007 dodatočne 189 tisíc USD, v roku 2008 146,8 mil. USD a v roku 2009 125 mil. USD (CRS Report for Congress 2008).


� Základňa postavená v roku 1999 a prenajatá na 99 rokov je schopná poskytnúť priestor pre viac ako 7 000 vojakov plus civilný personál. Poskytuje potenciálnu kontrolu ropovodov a plynovodov z kaspickej oblasti, z Blízkeho východu a koridorov Čierne more – Európa.


� Príkladom je kúpenie najväčšieho priemyselného podniku v Čiernej hore, rafinérie v Bosne a Hercegovine, plánovaná expanzia LUKOIL do Macedónska. Najväčším projektom je plynovod „ Južný prúd“. Pozri napr. Bardos (2007:20). 


� Na základe 51 % podielu v spoločnosti NIS – vyžaduje schválenie srbským parlamentom. Rusko do konca roka 2008 investuje 400 mil. USD , 500 mil. do modernizácie do 2012 a 600 mil. venuje na zaplatenie dlžôb. Srbsko zatiaľ berie plyn cez Maďarsko za relatívne vysoké ceny. 


� Z uvedených 17 % zástancov je to 37 % u socialistov, 35 % u radikálov a 21 % u demokratických voličov. Pozri výskum verejnej mienky z 23. 4. 2008 na http://www.cesid.org.


� Pozri napr. Simes (2007).


� Pozri napr. Ejdjus (2008): „...such a bipolarization creates a strategic schizophrenia. In other words, Serbia’s foreign policy looks with one eye to Brussels and with the other to Moscow. Such a strategic schizophrenia concerns not only divergent foreign, security and defence orientations of the country, but more importantly, two divergent ways forward in its internal political transformation - liberal transformation on the one side and illiberal, á la Putin transformation, on the other. The apparent contradiction between Serbia's two foreign policy priorities, EU accession and territorial integrity (Kosovo), perpetuates the culture of ambivalence vis-ŕ-vis the past, the spiritual, and the East on the one side and the future, the material and the West on the other.“ 


� Skutočnosť, že dokument nepredpokladá členstvo v NATO, potvrdzuje oficiálna stránka ministerstva obrany Srbska. Pozri (RS Ministarstvo odbrane 2007).


� The Republic of Serbia has decided to actively participate in the Partnership for Peace and thus develop a partnership relationship with NATO (preambula). . . expresses its readiness to contribute ..at finding a compromise solution for the future status of the Autonomous Province of Kosovo and Metohija, a solution based on the principles of the UN Charter,Security Council Resolution 1244 (1999), OSCE Final Act of Helsinki...“ (RS Ministry of Foreign Affairs 2007:3-4).


� Pozri „Zakon o otbrani“ (RS 2007).


� Srbsko participuje iba 100 vojakmi v 3 misiách OSN. Prekážkou plnej spolupráce v PfP je neexistencia dohody o výmene utajovaných informácií. Transformáciu ozbrojených síl „ošetruje“ iba Strategický prehľad obrany z roku 2006, podľa ktorého OS poklesli z počtu 105 000 na 27 000 s perspektívou profesionálnych síl v počte 21 000 do roku 2010. Pozri (NATO Parliamentary Assembly 2008).


� ICTY tiež prispieva k rozdeleniu v názoroch. Ak bývalá šéfka del Ponteová informovala v júli 2007, že Srbsko zlepšilo spoluprácu s tribunálom, nový žalobca Serge Bremmertz vyjadril názor, že nie je dostatočný pokrok . Radikalizáciu Srbov podporilo aj zbavenie obžaloby bývalého kosovského premiéra Haradinaja v apríli 2008. Vplyv má aj kontroverzná kniha „Lov: ja a vojnoví zločinci“, v ktorej del Ponteová obvinila Kosovskú oslobodzovaciu armádu  z obchodovania s ľudskými orgánmi.


� „One cannot at the same time aspire to join the EU and refuse to talk to the members of the missions that are there primarily to protect the Kosovo Serbs. What is more, Serbia should not let the Kosovo issue dictate her relationship with the EU“ (French Embassy in the United Kingdom 2008).


� „Kosovo has, like the rest of the Western Balkans, a clear and tangible EU perspective. Kosovo is engaged in a regular dialogue with the Commission on reforms and progress is regularly monitored. The Commission will intensify its support...“ (Commission of the European Communities 2008).


� Por. http://www.euractiv.sk/obrana-a-bezpecnost/clanok/stalo-sa-kosovo-sucastou-eu, 15. 10. 2008.


� Najväčšie percento proeurópskych postojov je v demokratickej strane (60 %), 18 % u liberálov, 1% u socialistov. Zároveň u socialistov je 7 % „Antieurópanov“, 61 % ich je v radikálnej strane). Z toho je možné predvídať postoje možnej koalície demokrati – socialisti. Pozri výskumy Centra pre slobodné voľby a demokraciu na http://www.cesid.org.


� Economic Intelligence Unit – Serbia Country report, June 2008 (Outlook for Serbia EU relations) 


� Táto priorita bude aj po možnom „zmäkčení“ prístupu ku Kosovu pre región i Európu dlhodobejším kameňom úrazu.


� Známy je rozpor v názoroch na chorvátsku operáciu Búrka (Oluja), ktorú Chorváti chápu ako národnooslobodzovaciu, Srbi ako etnickú čistku. Príkladom je vystúpenie ministra zahraničných vecí Srbska na zasadaní Jadransko-iónskej iniciatívy v máji 2008, kde znovu vyjadril uvedený postoj a zároveň kritizoval Chorvátsko za uznanie Kosova .  Zároveň však vyjadril význam spolupráce oboch krajín  pri vedení regiónu do EÚ.


� Pakt stability pre juhovýchodnú Európu, ktorý sa pretransformoval do Regionálnej rady pre spoluprácu (Regional Coordination Council) je jeden z príkladov. Ďalej sú to napr. Iniciatíva pre juhovýchodnú Európu SEEI, z ekonomického hľadiska Dohoda o voľnom obchode CEFTA a Dohoda o energetickej spolupráci..


� Česká republika a Maďarsko už od jej vzniku, Poľsko spolu s ďalšími štyrmi krajinami EÚ od 22. 5 .2008. Pozri http://www.ico-kos.org/en/isg.html, 15. 10. 2008.


� Po vytvorení novej vlády sa diplomati začali vracať. 


� Napriek deklaratívnej podpore členstva v NATO a EÚ nedošlo k naplneniu integračných ambícií SR. Ministrom obrany bol predstaviteľ Slovenskej národnej strany, ktorá mala vo volebnom programe zakotvenú neutralitu, v programovom vyhlásení vlády bol vstup do NATO. Odrazilo sa to v strategickom dokumente „Základné zásady a ciel národnej bezpečnosti SR“, kde chýbala konkretizácia vyjadrenia vzťahu k NATO a EÚ – opatrenia k prístupovému procesu sa „stratili“. Viac pozri Nečej (2005). 


� Na základe spolupráce ministerstiev obrany prebiehalo v období 2007 – 2008 niekoľko aktivít ročne, v roku 2007 osem aktivít, predovšetkým seminárov orientovaných na skúsenosti z procesu profesionalizácie a reštrukturalizácie ozbrojených síl. Návšteva štátneho tajomníka MO SR v Belehrade 19. – 20. 6. 2008 potvrdila záujem srbskej strany na pokračovaní procesu.

